Phelippe par la grace de Dieu duc de Bourgoingne de Lothier de Brabant et de Lembourg, Conte de Flandres, d'Artois, de Bourgoingne, palatin de Haynault, de Hollande
de Zellande, et de Namur, marquis du Saint Empire, Seigneur de Frise, de Salins, et de Malines. A noz amez et feaulx les gens de la chambre de noz
comptes a Dijon, salut et dilection. Nostre amé et feal chevalier conseiller et chambellan messire Philipe pot seigneur de Thorey, nous a remonstré, que combien
que par noz autres lettres patentes, en las de soye, et cire vert, donnees le dixieme jour de decembre derrenierement passé, et pour les causes contenues
en icelles, nous lui avons pour nous, noz hoirs et successeurs ducs, et duchesses de Bourgoingne donné, et transporté, pour luy, ses hoirs et aians
cause, les chastel, terre et seigneurie de Chastelneuf, et ses appartenances, et tout tel droit et action que y avons et povons avoir et
qui nous y compete et appartient, par le moien declairié en nozdites autres lettres, comme ces choses, et autres pevent plus a plain apparoir
par icelles, par lesquelles, vous est mandé, que desdiz don, et transport, vous faites nostredit chambellan joir et user plainement, et
paisiblement. Neantmoins nostredit chambellan doubte, que soubz ombre des ordenances faites sur la restruiction des dons de notre
demaine, et de choses appliquees a icellui, et qui nous escheent et pevent escheoir, en quelque maniere que ce soit, et des peinnes injonctions
et defenses faictes pour la conservation d'icelles, vous faictes difficulté de obtemperer a nosdictes lettres et de icelles enteriner et verifier ainsi
qu'il appartient, qui seroit en son tres grant grief dommage, et prejudice, pour quoy nous a la supplication de nostredit chambellan, voulans
le don et ottroy que lui avons fait de ladicte seigneurie de Chastelneuf, avoir et sortir leur plain effect, vous mandons commandons
et expressement enjoingnons, que a l'expedition et enterinemenent de nozdictes autres lettres, desquelles, il vous est apparu, ou apperra
vous procedez selon la forme et teneur d'icelles et sans aucun contredit ou difficulté, nonobstant lesdictes ordenances faictes sur
la restruiction des dons de nostre demaine, et d'autres choses a nous avenuz, et escheuz pas confiscation, ou autrement lesquelles
ordenances, et autres quelxconques, soubz quelque forme de paroles quelles soient, et combien que icy n'en soit faicte assez ample
recitation, ne voulons deroguer ne prejudicier, au contenu en nozdictes autres lettres, mais voulons et nous plaist quelles aient
et sortissent leur plain effect, nonobstant quelxconques astrictions, peines, ou defenses, apposees a icelles par serment ou
autrement dont nous vous tendrons, et ferons tenir, et des maintenant tenons, en nous obeissant, ou cas present pour quittes
absolz et deschargiez, et nonobstant quelxconques autres ordenances, mandemens ou defenses a te contraires. Donné, en
nostre ville de Bruxelles le XIIIIe. jour de janvier. L'an de grace mil quatre cens cinquante six.
Par monseigneur le Duc


